Lotto-wenner sterf in KZN-ongelukArgieffoto Die wenner van ŉ R18 miljoen-boerpot van die nasionale lotery is dood in ŉ motorongeluk naby Empangeni in KwaZulu-Natal. Die Zululand Observer het Donderdag berig Nhlanhla “Budha” Dlamini (30), wat in 2014 die boerpot gewen het, is op slag dood saam met sy passasier, Siyanda Gumede, toe sy V8 Mercedes Benz ŉ bakkie op die R102 naby Felixton, suid van Empangeni, getref het. Die ongeluk het Maandagmiddag plaasgevind. Die bestuurder van die bakkie en sy twee passasiers is beseer en na ŉ hospitaal geneem. Volgens die koerant het Dlamini in Ngwelezane- informele nedersetting gewerk en vleis gebraai teen R10 per klant, voor hy die boerpot gewen het. “Hy was ŉ vrolike persoon met ŉ passie vir vinnige motors. Hy wou net die heeltyd rondry en na musiek luister,” het ŉ anonieme vriend aan die koerant gesê. “Hy was vry en nederig en altyd bereid om enigiemand te help.”